  Виталий Пронин Россиысь дышетонъя но наукая министр Андрей Фурсенко дэмла вылӥ дышетон заведениосты йылпумъясь егитъёслэсь тодон-валанъёссэс огъя кабен эскерыны. ЕГЭ шуыса, оло, уз но нимаськы, но радлыкез со выллем луыны кулэ, пе.- Андрей Фурсенко выль сямен радъяны ӵектэ кун экзаменъёсты, - та пумысен мылкыдзэ усьтэ республикаысьтымы дышетонъя но наукая министр Андрей Кузнецов. - Умойтэм малпан ӧвӧл, дыр, со. Угось кун экзаменъёсты али адямия, тодон-валанъёссэ лыдэ басьтытэк, дунъяны секыт ӧвӧл. Со сяна, диплом вузан учыръёс но одӥг-ог пумиськыло. Вань выпускникъёслэсь визьзэс одӥг «сынэн» эскерон умой луыны кулэ уж сётӥсьёслы но, асьсэлы егит специалистъёслы но. Берлоосыз, тодон-валанъёссэс лыдэ басьтыса, уже интыяськозы.Бен, али та дэмлан гинэ луэ. Туэ вузъёсты йылпумъясьёс, азьло аръёсы сямен ик, кун экзамен сётозы.Шаерысьтымы школаез йылпумъясь егитъёслэсь тодон-валанзэс выль сямен эскерыны кутскизы ни 2002-тӥ арысен - нырысь со эксперимент чот радъяськылӥз. Специалистъёс верамъя, ЕГЭ-лэн ӟеч палъёсыз ӧжыт ӧвӧл. Бен, куд-ог тырмымтэосыз но вань, но соослэсь кунмы палэнтӥськыны турттэ, солэн радлыказ арысь аре кыӵе ке воштонъёс пыртыса. Озьы туэ нырысьсэ азьло ик тупатэмын тужгес пичи баллъёс - ӟуч кылъя 36-лэсь, математикая 24-лэсь ичигес луыны кулэ ӧвӧл. Олимпиадаосын вормисе потэмъёс вузэ льгота чотын 1 пол гинэ йыгаськыны быгатозы. ЕГЭ-ын басьтэм баллъёсты лыдэ басьтозы Россиысь вань вузъёс.Дышетонъя но наукая федеральной службалэн сайтаз пусъемын ни ЕГЭ нуналъёс но. Дырызлэсь вазьгес соосты сётыны луоз 20-тӥ апрельысен 4-тӥ маёзь. Но 11-тӥ классэз йылпумъясьёс понна экзаменъёс кускозы 28-тӥ майысен. Та нуналэ егитъёс возьматозы информатикая, биологияя но литературая тодон-валанъёссэс. Математикая ЕГЭ тупатэмын 31-тӥ майлы, ӟуч кылъя - 8-тӥ июньлы. Йылпумъяськозы экзаменъёс 16-тӥ июне, но резерв нуналъёс 21-тӥ июнёзь тупатэмын на.Элина Кумачёва. Теги: АндрейКузнецов Школа  